‘યોગાનુયોગ’ તો ન જ ગણાય – કારણ કે સળંગ બે-અઢી મહિના લગી આ વરિષ્ઠ ઈજનેર પાડોશણ સનદી અધિકારીનું મનોમન પગેરું લેતો રહ્યો હતો. પરંતુ તે સવારે ‘નર્મદાઘાટ’ના ક્રૉસિંગ પાસે બેઉ સામસામાં આવી ગયાં ત્યારે પહેલ ભલે વનિતાબહેને કરી હતી, પરંતુ પોતે પદ્ધતિસરનો પીછો જ કરતો રહ્યો હતો, એ રહસ્ય છુપાવવા સુધાંશુએ ગળચટી વિવેકી વાણીને કામે લગાડી દીધી : ‘ઓહ, વ્હૉટ અ કો-ઈન્સિડન્સ, મૅડમ !’ કેવળ ‘ગુડમોર્નિંગ’નું સ્મિત આપી છૂટી પડી જવા માગતી મડમડીને એણે ઘડીક થોભી જવા મજબૂર કરી મૂકી.